Valtiot tekivät viime vuonna Googlelle ennätysmäärän tietopyyntöjä. Kaiken kaikkiaan eri maiden viranomaiset ja oikeusistuimet tekivät viime vuoden aikana Googlelle yli 75 000 pyyntöä luovuttaa käyttäjätietojaan, käy ilmi yhtiön puolivuosittain julkaisemasta avoimuusraportista (siirryt toiseen palveluun).

Eniten tietopyyntöjä yhtiölle tekivät viime vuonna USA:n viranomaiset, jotka pyysivät tietoja yli 24 000 kertaa yli 58 tuhannesta käyttäjästä tai tilistä. Suomessa viranomaset tekivät tietopyyntöjä vuoden 2015 aikana yhteensä 79 kertaa ja ne koskivat 129:ää Googlen palvelujen käyttäjää tai tiliä.

Googlen mukaan suomalaisten viranomaisten tekemät tietopyynnöt johtivat toimenpiteisiin yli 70 prosentissa tapauksista. Yhtiö kertoo tarkistavansa kaikki pyynnöt varmistuakseen, että ne noudattavat lakipykäliä, ja kieltäytyvänsä jossain tapauksissa antamasta tietoja.

Yhtiö pitää avoimuusraporttien julkaisemista tärkeänä (siirryt toiseen palveluun), koska se lisää läpinäkyvyyttä ja auttaa valaisemaan eri maiden hallitusten valvontalakeja ja kuinka niitä sovelletaan käytännössä. Googlen mukaan heidän palvelujensa käyttäjämäärät ovat kasvaneet joka vuosi, kuten myös käyttäjätietopyyntöjen lukumäärät.

Lähteet: TechCrunch